
	[bookmark: nev]PAPP BOGLÁRKA
Magyar
BA, 6. félév
Károli Gáspár Református Egyetem
Bölcsészettudományi Kar
	






Témavezető:
	Dr. Kulcsár Szabó Ágnes
egyetemi docens, KRE BTK




Az otthonlét elbeszélhetősége Márai Sándornál

A dolgozat egy Márai Sándor számára fontos – így feltehetően több helyen is felbukkanó – motívumon, az otthonléten keresztül vizsgálja meg, hogy a regény fikcionalitása felülírja-e a valóság reprezentációját. Arra a kérdésre keresi a választ, hogy az irodalmi alkotás folyamatában milyen módon jelenik meg a szerző, illetve mennyire a szerző az, akinek a hangján megszólal a szöveg. Márai életművéből két szöveget választottam ki elemzésre. Mindkettő 1952-ben íródott, még mielőtt Márai elhagyta volna Európát, vagyis még az amerikai emigráció előtt. Ez a két mű nem elsősorban az országgal, mint földrajzilag behatárolható hazával történő kapcsolat megszakításként olvasható, hanem egy új világrend kialakulásának hajnalán, a régi idők visszaidézése és az újhoz való viszonyulás meghatározásaként. A két szöveg közül az egyik a mitikus európai hagyományok világába visszavezetve, a másik a közelmúlt eseményeire reflektálva teszi ezt meg. Ez a két regény a Béke Ithakában és a Föld, föld!...
A dolgozat célja bizonyítani azt, hogy Márai elemzett szövegei feltárhatják előttünk az írójuk otthonról és hazáról alkotott képét, ám ezek értelmezése a szövegekhez társított olvasásmódok függvényében alakulhat. Míg a Föld, föld!... egy önéletrajzi olvasatot implikál, a Béke Ithakában sokkal inkább a fikcionális (regényszerű) olvasatot vonja maga után, így ez utóbbiban csak az értelmezés során találhatunk a valóságra utaló tartalmakat. A térbeliségként, topográfiai, földrajzilag lokalizálható egységként értelmezett „haza” fogalommal szakít Márai, amikor a hazát a nyelvben határozza meg, vagyis a haza „helye” már nem a topográfiai, objektív térbeliség, hanem az ember, aki a nyelv hordozója, aki a nyelvben lakozik.



